text: Prince.
  
  O ghy Princelijcke gilden, hooueerdich geslacht,
  Aenhoort mijn lamenteren, mijn droeuich gheclach,
  Aensiet mijn persoone, wilt mijn sieckte aenmercken,
  Och hoe qualijck en onuersichtich was ick bedacht,
  Dat ick mijnen iongen tijt soo heb ouergebracht,
  In alle sotte boose lichtveerdige wercken,
  Nu sou ick wel nae een oogenblick leuens hercken,
  Maer die bitter doot en wil my niet langer sparen,
  Mijn lichaem mach rusten onder schoone sercken,
  Maer niet en weet ick waer mijn siel sal varen,
  Wie sal nu mijn schatten en cleeren bewaren,
  Daer ick soo hooveerdich mede plach te brageren,
  Een ander salse ghebruycken tot mijn beswaren,
  En ick moet naeckt en bloot wt de Werelt passeren,
  Gheen dingen en mach my nu solageren,
  Den moortprim des doots begint mijn herte te raken,
  O herde note des doots, hoe sal ick v craken.
  Hier eynden de Refereynen.